અદ્ભુત રાઇટર અને અદ્ભુત ડિરેક્ટર એટલે ક્રિસ્ટોફર નોલાન. ચેલેન્જિંગ ફિલ્મ બનાવવી એ નાલોનની આદત છે. તેની ફિલ્મ સમજવામાં જેટલી ટફ હોય છે એટલી જ ટફ તેને બનાવવી છે. આ એક એવો દિગ્દર્શક છે જે આખી ફિલ્મ સ્ટોરી બોર્ડ પર પહેલાં તૈયાર કરે છે. જેમ્સ કેમરુન અને સ્ટીવન સ્પીલબર્ગ પણ આ જ શ્રેણીમાં આવે છે. શૈશવકાળથી જ ફિલ્મ સાથે લગાવ ધરાવનાર નોલાને પ્રથમ ફિલ્મ લોકફાળાથી બનાવી હતી. ત્યાર બાદ ‘મોમેન્ટો’ આવી. જેના પરથી આમિર ખાનની ‘ગજની’ બની હતી. પછી અજબ કહી શકાય તેવી ‘ઇન્સોમ્નિયા’ બનાવી. નોલાન ગ્રેટેસ્ટ ડિરેક્ટરની હરોળમાં આવી ગયા પછી તેમણે એ સાહસ કર્યું જે ભલભલા દિગ્દર્શકો કરવા તૈયાર ન હતા. ‘બેટમેન’ નામ ફેમસ હતું પણ ફિલ્મ બનાવવામાં ખૂબ નિષ્ફળતા મળતી હતી તેવો તેનો ભૂતકાળ હતો. નોલાને અંતે બેટમેન પર જ હાથ અજમાવ્યો અને ડીસી કોમિક્સની ખાલી થતી તિજોરીને ચિક્કાર ડોલરથી ભરી દીધી. જે માણસે લોકફાળાથી ફિલ્મ બનાવી હતી એ હવે ફિલ્મ બનાવવાનું આયોજન કરે છે ત્યારે નિર્માતાએ બજેટ માટે તિજોરી ખોલી નાખવી પડે છે. કારણ કે, તેની ફિલ્મનું બજેટ ર000 કરોડ સુધી પહોંચી જાય છે. છેલ્લે આવેલી ‘ડન્ક્રિક’ ફિલ્મ અસાધારણ સાબિત થઇ હતી.